Skool hou tugverhoor ná slanery | Netwerk24
Deur Werner Beukes 23 Oktober 2019 11:46
Die bestuur en beheerliggaam van die Hoërskool Kempton Park aan die Oos-Rand gaan Woensdagaand 'n tugverhoor hou nadat 'n video op sosiale media versprei is waarin 'n leerling 'n ander een by die skool slaan, op die vloer neergooi en skop.
"Die skool het die voorval dadelik aan die departement gerapporteer en ons sal ná vanaand se verhoor weet watter stappe gedoen sal word," het Panyaza Lesufi, LUR vir onderwys in Gauteng, Woensdagoggend gesê nadat hy met die bestuur en beheerliggaam van die skool vergader het. Volgens Lesufi het die voorval verlede Woensdag in een van die badkamers by die skool gebeur.
"Die slagoffer se ouers het reeds 'n saak van aanranding teen die ander leerling aanhangig gemaak," het Lesufi aan joernaliste gesê.
"Ons glo die skool is 'n veilige plek en dat dit 'n geïsoleerde voorval was.
"Minderjariges (albei die leerlinge is in gr. 9) is hier betrokke en hulle sal hul eksamens in aparte lokale skryf," het Lesufi bygevoeg.